Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 13 Gorffennaf 13 2018.

**Presennol**:

Mrs Marian Wyn Jones (Cadeirydd), Dr Tzo Zen Ang, Mrs Stephanie Barbaresi, Dr Tomos Dafydd, Yr Athro Gillian Davies, Yr Athro Andrew Edwards, Dr Peter Higson, Yr Athro John Hughes, Yr Athro Jerry Hunter, Dr Griff Jones, Dr Karen Jones, Mr Marc Jones, Dr Lorrie Murphy, Mrs Alison Lea-Wilson, Sir Paul Lambert, Ms. Ellen Parry Williams, Miss Julie Perkins, Miss Ruth Plant, Yr Athro Gareth Roberts, Miss Mirain Llwyd Roberts, Yr Athro Jo Rycroft-Malone, Yr Athro Paul Spencer, Yr Athro Carol Tully, Yr Athro Oliver Turnbull, Yr Athro Graham Upton, Mr David Williams, Dr Olwen Williams, Ysgrifennydd y Brifysgol, Cyfarwyddwr Adnoddau Dynol a’r Cyfarwyddwr Cyllid.

Roedd y Cyfarwyddwr Alumni a Datblygu a'r Cyfarwyddwr Gweithredol Marchnata a Recriwtio hefyd yn bresennol.

**CROESO**

Fe wnaeth y Cadeirydd groesawu Gethin Morgan, Llywydd newydd UMCB, i’w gyfarfod cyntaf o'r Cyngor.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

Mrs Glenys Mair Lloyd, cyn aelod o staff y Coleg Normal

Dr Cledwyn Hughes, cyn aelod staff yn Ysgol yr Amgylchedd, Adnoddau Naturiol a Daearyddiaeth

Mr Scheroun “Ron” Kaleem, myfyriwr yn yr Ysgol Peirianneg Electronig

Y Parchedig Athro Gwilym H Jones, cyn-aelod staff yn yr Ysgol Diwinyddiaeth ac Astudiaethau Crefyddol

Yr Athro Robert Pascall, cyn-aelod staff yn yr Ysgol Cerddoriaeth

Mrs Margaret Macdonald, cyn Gofrestrydd Cynorthwyol

Ar ran y Cyngor, cydymdeimlodd y Cadeirydd â'r Is-ganghellor ar farwolaeth ei dad.

Safodd yr aelodau er cof amdanynt.

**LLONGYFARCHIADAU**

Llongyfarchodd y Cadeirydd y canlynol, y dyfarnwyd **Cadeiriau Personol** iddynt:

Dr Helen Henningham, Seicoleg

Dr Fay Short, Seicoleg

Dr Gill Windle, Gwyddorau Gofal Iechyd

**Ar dderbyn swyddi Darllenydd:**

Dr Frances Garrad-Cole, Seicoleg

Dr John Cunningham, Cerddoriaeth ac Astudiaethau'r Cyfryngau

Dr Marco Tamburelli, Ieithoedd, Llenyddiaethau ac Ieithyddiaeth.

Dr Sion Williams, Gwyddorau Gofal Iechyd

Dr Gareth Williams, Gwyddorau'r Eigion

**Ar dderbyn Cadair Athro er Anrhydedd:**

Mike Kaiser

**Fe wnaeth y Cadeirydd hefyd longyfarch:**

Erin Hughes ac Osian Owen, myfyrwyr o Brifysgol Bangor, a oedd wedi ennill y Goron a'r Gadair yn Eisteddfod yr Urdd 2018 yn Aberhonddu a Maesyfed.

Yr Athro Rycroft-Malone a'r Athro Hunter, sydd wedi cael eu penodi i banelau ar gyfer REF2021.

Yr Athro Peredur Lynch, yr enillodd ei gyfrol o farddoniaeth, *Caeth a Rhydd*, wobr Barn y Bobl, Golwg 360, yng ngwobrau Llyfr y Flwyddyn 2018.

Yr Athro Chris Freeman, a dderbyniodd Gymrodoriaeth Ryngwladol gan y Society for Wetland Scientists am ei waith ar ddeall rhai o gynefinoedd pwysicaf y byd.

Pennaeth Uned Technolegau Iaith Prifysgol Bangor, Delyth Prys, ar ennill Gwobr Adeiladu Cymru i gydnabod ei gwaith arloesi ym maes technolegau iaith lleiafrifol.

Fe wnaeth y Cadeirydd longyfarch y Brifysgol hefyd ar ganlyniad rhagorol yr Adolygiad Gwella Ansawdd gan y QAA, a diolchodd yn arbennig i'r Athro Oliver Turnbull a'r tîm am arwain yr adolygiad.

**CYFLWYNIAD AR GODI ARIAN GAN Y CYFARWYDDWR ALUMNI A DATBLYGU**

1. Yn ei gyfarfod yn Nhachwedd 2017, derbyniodd a nododd y Cyngor yr adroddiad blynyddol cyntaf ar godi arian. Cytunwyd y byddai'r Cyfarwyddwr Alumni a Datblygu yn dod i'r Cyngor i roi adroddiad llawn ar weithgareddau codi arian. Nodwyd y pwyntiau canlynol:

[1] Cyfanswm y cyllid o roddion dros y pedair blynedd ddiwethaf oedd £2,051,606. Mae hyn wedi'i rannu'n dri dosbarth: Rhoddion Mawr (£1,485,461 o 31 o roddion); Rhoddion Cymynrodd a Gwaddolion (£203,398 o 11 o roddion) a'r Gronfa Flynyddol (£643,380 o dros 500 o roddion).

[2] Gwnaed gwaith i ryddhau gwaddolion ar gyfer gwario ar weithgaredd academaidd. Nodwyd dau faes: yr Ysgoloriaeth Dreftadaeth Fawr a Chanolfan Syr William Roberts ar Ddefnydd Tir.

[3] Mae ymgyrch Gymynrodd newydd 'Cofiwch eich Prifysgol' wedi cael ei lansio, ynghyd â gwasanaeth ysgrifennu ewyllys am ddim i alumni dros 55 oed.

[4] Mae incwm o Gronfa Bangor wedi cynyddu mewn blynyddoedd diweddar. Yr ymgyrch godi arian flynyddol bwysig hon yn aml yw man cychwyn rhoi i lawer o alumni.

[5] Ychydig iawn o gyfleoedd sydd yn y rhanbarth ar gyfer nawdd corfforaethol neu roddion mawr gan unigolion.

[6] Nodwyd nifer o gyfleoedd i ymwneud mwy â myfyrwyr, yn cynnwys cynrychiolaeth o blith y myfyrwyr ar bwyllgor dyrannu Cronfa Bangor a gweithio gyda myfyrwyr presennol i feithrin rhoi yn y dyfodol.

1. Nododd y Cyngor bod ganddynt, fel ymddiriedolwyr, gyfrifoldeb dros godi arian a sicrhau diwydrwydd dyladwy yn ymwneud â rhoddion mawr. Ar hyn o bryd mae rhoddion mawr yn cael eu trafod â'r Is-ganghellor ac yna'u cyflwyno i'r Cyngor os yn briodol, ond nodwyd nad yw hyn wedi cael ei gyfundrefnu. ***Cytunwyd*** i ddatblygu Polisi Derbyn Rhoddion i'w ystyried gan y Cyngor.
2. Ystyriwyd effeithiolrwydd y Bwrdd Datblygu presennol ac ym mha ffyrdd eraill y gallai'r Cyngor gefnogi gweithgareddau codi arian. Awgrymwyd cynnal astudiaeth ddichonolrwydd i edrych ar y cyfleoedd sydd ar gael a datblygu cynllun busnes, gyda thargedau incwm, i helpu i ddeall elw posib ar fuddsoddiad.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 13 Ebrill 2018.
2. Gan gyfeirio at:

 [1] **UKVI** (tudalen 2); rydym yn dal i ddisgwyl am yr adroddiad o archwiliad HEAT ym mis Mawrth.

 [2] **Pontio** (tudalen 3); rhoddodd yr Is-ganghellor wybodaeth ddiweddaraf i'r Cyngor ar y sefyllfa bresennol yn ymwneud â Pontio.

[i] Yn dilyn cyfarfod diwethaf y Cyngor, derbyniodd y Brifysgol wrthgynnig o £34.75m oddi wrth Galliford Try, yn ddiragfarn. Mae'r Brifysgol wedi cynnig cyfarfod ar lefel Prif Swyddog Gweithredu, ond gwrthodwyd hyn gan Galliford Try. Yn dilyn trafod pellach rhwng y timau cyfreithiol mae'r cynnig hwn wedi cael ei ailadrodd.

[ii] Mae adroddiad ar ddiogelwch rhag tân, a gynhyrchwyd yn ddiweddar, yn nodi bod yr adeilad yn ddiogel ond mae yna ddiffygion o bwys ynddo.

[iii] Gwneir pob ymdrech i gyfyngu ar gostau cyfreithiol, ond mae hyn yn heriol o ystyried y sefyllfa bresennol.

 [3] **Cyflogadwyedd** (tudalen 4); Rhoddodd Yr Athro Carol Tully wybodaeth ddiweddaraf i'r Cyngor ar ddefnyddio mentoriaid busnes ac am yr amrywiaeth o gynlluniau sydd wedi'u sefydlu. Mae'r rhain yn cynnwys cynllun entrepreneuriaeth; cynllun arbenigol i fyfyrwyr o gefndiroedd difreintiedig; a gwasanaeth gyrfaoedd un-i-un.

 [4] **Cynllun Ffioedd a Mynediad 2019/20** (tudalen 7); nodwyd y disgwylir cymeradwyo'r cynllun yn fuan iawn.

 [5] **Ystadegau Perfformiad Iechyd a Diogelwch** (tudalen 8); Cyfarfu'r Athro Spencer a Dr Griff Jones â'r Gwasanaethau Iechyd a Diogelwch i drafod paratoi ystadegau perfformio.

 [6] **Arolwg Effeithiolrwydd Llywodraethu** (tudalen 8); pennwyd cynghorwr allanol a bydd yr adolygiad yn dechrau yn yr hydref. Cyflwynir adroddiad i gyfarfod y Cyngor yn Chwefror.

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

1. **Addysg Feddygol**; nodwyd y bu cyhoeddiad yn gynharach yn yr wythnos ynghylch Addysg Feddygol yng Ngogledd Cymru a bydd y Brifysgol yn gallu cofrestru 20 o fyfyrwyr i Flwyddyn 1 o 2019, ar sail cydweithio â Phrifysgol Caerdydd. Nodwyd bod £14m ar gael ar gyfer refeniw a chyfalaf i ddatblygu'r isadeiledd angenrheidiol. Mae trafodaethau’n parhau ynghylch manylion cyflwyno a chynllun ariannol.

Croesawodd y Cyngor y datblygiad hwn sy'n newyddion gwych i'r rhanbarth a bydd yn cael effaith gadarnhaol ar recriwtio cyfrwng Cymraeg.

1. **Hyfforddi Athrawon**; mae Llywodraeth Cymru wedi achredu'r cyrsiau newydd ar gyfer Addysg Gychwynnol Athrawon, a gaiff eu cyflwyno ar y cyd gyda Phrifysgol Caer o 2019 ymlaen. Nododd y Cyngor bod lefel y cwota a ddyfarnwyd yn is na'r niferoedd myfyrwyr presennol. Roedd nifer o sialensiau hefyd a oedd angen eu datrys ynghylch gofynion y contract.

**ADRODDIAD Y PWYLLGOR GWEITHREDU**

Cymeradwywyd Adroddiad ar gyfarfodydd y Pwyllgor Gweithredu a gynhaliwyd rhwng Ebrill a Gorffennaf 2018 (ynghlwm fel Atodiad I i gopi swyddogol y cofnodion hyn).

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor adroddiad gan Undeb y Myfyrwyr. Nodwyd bod y Tîm Sabothol newydd wedi dechrau ar eu gwaith ac roedd eu gweithgareddau diweddar yn cynnwys Destresstival; wythnos ymwybyddiaeth iechyd meddwl, datblygu fideo i hyrwyddo darpariaeth i fyfyrwyr anabl; datblygu cynrychiolwyr cyrsiau; hyfforddi'r hyfforddwr i atal hunanladdiad; a Sesiynau Haf. Mae UMCB wedi canolbwyntio ar ymwybyddiaeth iechyd meddwl drwy gyfrwng y Gymraeg; Eisteddfod yr Urdd lwyddiannus iawn, a sicrhau bod yr iaith Gymraeg yn cael ei chynnwys yn holl weithgareddau Undeb y Myfyrwyr.

**STRATEGAETH RECRIWTIO MYFYRWYR**

1. Yn ei gyfarfod diwethaf nododd y Cyngor lefel risg sydd ar ddigwydd a risgiau hir-dymor posib yn gysylltiedig ag incwm ffioedd dysgu, o ganlyniad i'r gostyngiad mewn recriwtio myfyrwyr. Mae'r Pwyllgor Gweithredu wedi datblygu strategaethau ar gyfer twf a chafodd buddsoddiad tymor byr heb fod yn gyflogau o £445k ei ryddhau gan y Pwyllgor Gweithredu i roi sylw i faterion recriwtio brys er mwyn recriwtio'r nifer mwyaf posib o fyfyrwyr ym Medi 2018. Daeth y cyllid hwn o gronfeydd wrth gefn yn y flwyddyn gyfredol.
2. Cyflwynodd y Cyfarwyddwr Gweithredol Marchnata a Recriwtio'r strategaeth recriwtio myfyrwyr sydd wedi cael ei datblygu a'r camau gweithredu byr-dymor sy'n cael eu rhoi ar waith er mwyn sicrhau'r incwm recriwtio gorau posib ar gyfer 2018/19. Nodwyd y pwyntiau canlynol:

[1] Mae'r cyd-destun presennol yn un heriol, yn cynnwys y gostyngiad demograffig; mwy o gystadleuaeth a gwariant o du prifysgolion eraill; newidiadau yn ymddygiad ymgeiswyr; a'r ansicrwydd economaidd cyffredinol. Fodd bynnag, mae'r Brifysgol mewn sefyllfa dda i ymateb gyda chyfraddau sgôr uchel, cyfraddau uchel o drosi ymholiadau'n dderbyniadau pendant ac enw da cadarn mewn pynciau.

[2] Pennwyd adnoddau ar gyfer cynllun gweithredu Trosi a Chlirio tymor byr i geisio sicrhau'r mewnlif uchaf posib ym Medi 2018 o'r Deyrnas Unedig a thramor.

[3] Mae'r strategaeth recriwtio tymor hwy yn cynnwys treiddio'n well i'r farchnad yn y DU ar sail dadansoddi segmentau a chynyddu gweithgaredd marchnata digidol. Mae'r cynllun ar gyfer recriwtio rhyngwladol yn cynnwys cynyddu recriwtio o bartneriaethau a chanolbwyntio ar chwech o feysydd blaenoriaeth yn y farchnad.

[4] Mae strategaeth academaidd yn cael ei datblygu, yn cynnwys adfywio'r cwricwlwm ac ymestyn y farchnad mewn rhai meysydd, helaethu'r ddarpariaeth bresennol mewn meysydd eraill a datblygu cyrsiau newydd mewn rhai meysydd cytras.

[5] Mae diffyg adnoddau'n parhau'n gyfyngiad ar wariant ar farchnata a recriwtio ac mae angen buddsoddiad ychwanegol i fod cystal â chystadleuwyr er mwyn adfer lefelau recriwtio dros y tair blynedd nesaf yn unol â rhagamcanion ariannol y brifysgol.

1. Yn y drafodaeth ddilynol, nododd aelodau'r Cyngor y pwyntiau canlynol:

[1] Mae angen deall cymarebau cost:incwm yn well fel y gellir targedu meysydd proffidiol ochr yn ochr â blaenoriaethau strategol eraill.

[2] Pwysleisiodd y Cyngor farn y Pwyllgor Strategaeth am yr angen am fuddsoddiad wedi'i dargedu a monitro effaith y buddsoddiad hwnnw. Lle nad oes modd cael cyllid ychwanegol, mae angen blaenoriaethu adnoddau presennol, yn cynnwys sicrhau bod cydweithwyr academaidd yn cael yr effaith orau posib.

[3] Mae angen codi ymwybyddiaeth o Brifysgol Bangor yn gynnar yn y broses recriwtio; mae trosi'n dda, ond mae angen gweld cynnydd yn nifer ceisiadau. Trafodwyd dylanwad athrawon ysgol, ynghyd â hyrwyddo rhwydweithiau myfyrwyr ac alumni ar gyfryngau cymdeithasol.

[4] Mae poblogrwydd cymwysterau galwedigaethol yn cynyddu ac mae angen i'r cwricwlwm gadw hynny mewn golwg. Nodwyd bod yna gynllun i gynnig lleoliadau ar bob cwrs erbyn 2019. Mae'r Brifysgol yn ymateb hefyd i'r cynllun Uwch Brentisiaethau Cymreig, ond cyfyngedig yw'r rhain.

[5] Ystyriwyd defnyddio myfyrwyr presennol i gynorthwyo i lunio gweithgareddau recriwtio; bydd Undeb y Myfyrwyr yn croesawu hyn. Mae'r myfyrwyr yn gyffredinol yn frwd ynghylch Prifysgol Bangor a dylid manteisio ar hynny lle bo modd.

1. Nododd Cadeirydd y Cyngor y bydd angen i'r Cyngor ddod yn ôl at y drafodaeth hon a nododd yn arbennig y strategaeth academaidd sy'n cael ei datblygu, yr angen i flaenoriaethu adnoddau i gael yr effaith orau posib ar recriwtio, a'r angen i fonitro'r elw ar geir o fuddsoddi.

**ARDAL GWYDDONIAETH A THECHNOLEG**

1. Rhoddwyd y wybodaeth ddiweddaraf i'r Cyngor am y sefyllfa bresennol yn ymwneud â'r Ardal Gwyddoniaeth a Thechnoleg. Nodwyd y canlynol:

[1] Yn 2016 cyflwynwyd achos busnes amlinellol i Gyngor y Brifysgol, a oedd yn cynnwys astudiaeth ystadau a fframwaith strategaeth ystadau i'r brifysgol gyfan. Yn ystod 2016 ymgynghorwyd hefyd â budd-ddeiliaid fel cynllunio, awdurdodau lleol a'r bwrdd iechyd.

[2] Rhwng diwedd 2016 a Thachwedd 2017 argymhellodd y Cyngor y dylid atal y cynllunio ar gyfer datblygu safle'r gwyddorau hyd nes byddai'r Brifysgol wedi gweithredu ei chynlluniau ar gyfer cynaliadwyedd ariannol.

[3] Yn ystod 2018 datblygwyd yr Achos Busnes Llawn. Mae hyn wedi cynnwys ymgysylltu â staff academaidd, technegol ac ategol drwy grwpiau defnyddwyr ac ystod o grwpiau tasg a gorffen.

1. Nododd y Cyngor yr Achos Busnes Llawn (ABLl) ar gyfer datblygu'r Ardal Gwyddoniaeth a Thechnoleg (AGTh). Mae hwn wedi ei gwblhau gan ei gynghorwyr Cushman & Wakefield gyda'r gwaith wedi cael ei oruchwylio gan Grŵp Goruchwylio'r Ardal Gwyddoniaeth a Thechnoleg, Pwyllgor Strategaeth y Brifysgol, y Bwrdd Rhaglen Cyfalaf, Bwrdd yr Ardal Gwyddoniaeth a Thechnoleg a Phwyllgor Gweithredu'r Brifysgol. Nododd y Cyngor bod y rhain yn set dda o gynigion ond bod pryderon difrifol ynghylch a ellir eu fforddio.
2. Wedi trafodaeth fanwl, ***cytunodd*** y Cyngor fel a ganlyn :

[1] I gefnogi gwaith pellach, o fewn y gyllideb bresennol, ar gyfres o opsiynau sydd wedi'u hasesu o ran risg a'u costio o fewn cynlluniau Cam 1 a Cham 2, ac sydd wedi'u sefydlu ar gynllun ariannol cadarn a strategaeth recriwtio ar gyfer y Brifysgol.

[2] Parhau i oruchwylio cynnydd manwl y project (yn cynnwys gwariant) trwy'r Pwyllgor Goruchwylio Ardal Gwyddoniaeth a Thechnoleg a'r Pwyllgor Strategaeth a thrwy adroddiadau cynnydd a fydd yn eitemau sefydlog yng nghyfarfodydd y Cyngor.

[3] Y rhoddir diweddariad ar ystod o opsiynau a goblygiadau ariannol i gyfarfod y Cyngor ym Medi, ac yr ystyrir cyfres o opsiynau wedi'u llunio'n fanwl yn ei gyfarfod ym mis Tachwedd.

[4] Darparu papur briffio i gyfarfod nesaf y Cyngor ar risgiau a chamau lliniaru yn ymwneud â Thŵr Alun Roberts.

1. Rhagwelir y bydd penderfyniad buddsoddi terfynol yn cael ei wneud gan Gyngor y Brifysgol yn 2019.

**RHAGOLYGON ARIANNOL 5 MLYNEDD**

1. Nododd y Cyfarwyddwr Cyllid fod yr EBITDA wedi'i addasu am 2017/18 yn £14.4m, gwelliant o £1.7m yn erbyn rhagamcanion y llynedd, yn bennaf o ganlyniad i welliant mewn perfformiad gweithredu. Nid yw profion cyfamod newydd yr EIB wedi eu pennu eto ond bydd y canlyniad a ragwelir yn pasio hen fetrigau'r EIB a Santander.
2. Cyflwynodd y Cyfarwyddwr Cyllid fersiwn ddrafft y rhagolygon ariannol 5 mlynedd. Nododd y Cyngor y canlynol:

[1] Mae ar gynaliadwyedd ariannol angen cynhyrchu arian parod blynyddol iach ac mae cytundeb cyffredinol ar draws y sector mai'r dangosyddion gorau yw'r EBITDA a Addaswyd ar gyfer AU. Dylai'r targed i Brifysgol Bangor fod yn £20m+ y flwyddyn, o ystyried ein cost o £10m y flwyddyn i ad-dalu dyledion.

[2] Roedd rhagdybiaethau incwm craidd yn y cynllun achos sylfaenol yn cynnwys niferoedd myfyrwyr ac incwm ffioedd yn dod yn unol â mewnlif 2017; y cap ar ffioedd yn parhau a grant gyllid HEFCW yn dychwelyd i lefel 2015 o 2019/20; cyfraniadau ymchwil yn unol â chynllun 2017.

[3] Roedd rhagdybiaethau gwariant yn yr achos sylfaenol yn cynnwys arbedion cyflogau a oedd £1m yn brin o'r targed o £8.5m a bennwyd gan yr FSB; pwysau yn y dyfodol o du cyflogau a phensiynau; peth cynnydd i gyllidebau heb fod yn gyflogau; gwariant cyfalaf ar gyfer yr Ardal Gwyddoniaeth a Thechnoleg lawn, gan godi cyllid EIB yn 2019.

[4] Ystyriwyd yr achos sylfaenol hwn gan y Pwyllgor Cyllid ac Adnoddau a'r Pwyllgor Gweithredu, ond ni fyddai'n cyrraedd gofynion y prawf cyfamod.

[5] Cytunodd y Pwyllgor Gweithredu y dylid modelu senario newydd yn cynnwys diwygio'r incwm HEFCW i adlewyrchu cyllid lliniaru ffioedd yn 2018/19; rhagdybio cynnydd o £1.5m mewn incwm ffioedd y flwyddyn gyda chostau recriwtio ychwanegol o £375k y flwyddyn ym mhob blwyddyn; cynnal byffer cyflogau o £2m drwy ohirio llenwi swyddi gwag; a chyfyngu diffygion mewn eitemau heb fod yn gyflogau ac incwm yn ôl i lefelau cynllun 2017.

[6] Bydd y senario diwygiedig yn adfer EBITDA i £14.6m yn 2018/19, gydag EBITDA wedi'i addasu o £14.7m yn y blynyddoedd dilynol. Bydd balansau arian yn gostwng o £27.2m i £5.8m dros gyfnod y cynllun. Disgwylir y gellir cyflawni'r prawf cyfamod, a chymryd bod yr holl ragdybiaethau'n cael eu cyflawni, ond roedd y lefelau arian parod yn ffiniol a ddim yn gynaliadwy. Bydd angen arbedion cyson neu incwm wedi 2018/19 i roi hyder i gyflawni'r profion cyfamod a chyflawni cynaliadwyedd ariannol.

1. Yn dilyn trafodaeth, ***penderfynwyd*** fel a ganlyn:

 [1] Cymeradwyo’r Rhagolygon Ariannol 5 mlynedd i’w cyflwyno i HEFCW, yn amodol ar drafodaeth bellach gan y Pwyllgor Gweithredu ar y gwariant cyfalaf arfaethedig ar yr Ardal Gwyddoniaeth a Thechnoleg, ac awdurdodi’r Trysorydd i gymeradwyo a llofnodi’r rhagolygon a’r sylwadau arnynt.

[2] Gofyn i'r Pwyllgor Gweithredu ddatblygu cynllun ariannol cynaliadwy tymor hir wedi ei seilio ar strategaeth glir.

1. Dywedodd yr Is-ganghellor bod dau is-grŵp y Bwrdd Cynaliadwyedd Ariannol yn dal i gyfarfod yn rheolaidd a byddant yn parhau i sicrhau bod cynlluniau'n cael eu cyflwyno gyda thrylwyredd a chyflymder ar gyfer cyfarfod nesaf y Cyngor.

**GDPR**

Cyflwynodd Ysgrifennydd y Brifysgol bapur ar y camau a gymerwyd gan y Brifysgol i sicrhau ei bod yn cydymffurfio â'r Ddeddf newydd. Croesawodd y Cyngor y camau a gymerwyd hyd yma.

**GWYBODAETH DDIWEDDARAF AM EIDDO**

1. Rhoddodd y Dirprwy Is-ganghellor (Myfyrwyr) wybodaeth ddiweddaraf i'r Cyngor ar y sefyllfa bresennol yn ymwneud ag eiddo gwag ar yr ystâd a chael gwared ar yr eiddo hyn.
2. Cymeradwyodd y Cyngor gael gwared ar dair ased:

[1] Rhan o'r Stiwdio yn Y Felin Tysilio, heb fynd ar y farchnad agored, a mynd i drafodaethau â Dr J Latchford a Dr AM Brooksbank.

[2] Neuadd Ogwen, ac i gysylltu â gwerthwyr eiddo i roi'r eiddo ar y farchnad.

[3] Bryn Llinos, ac i gysylltu â gwerthwyr eiddo i roi'r eiddo ar y farchnad.

1. Ceisir arweiniad gan Asiantaeth y Swyddfa Brisio yn achos pob eiddo a chaiff argymhelliad ffurfiol ym mhob achos eu cyflwyno i'r Cyngor i'w cymeradwyo.

**AELODAETH Y SENEDD**

1. Hysbyswyd y Cyngor gan Ysgrifennydd y Brifysgol y bydd gostyngiad yn nifer yr ysgolion academaidd yn arwain at ostyngiad yn nifer aelodau'r Senedd. Mewn cyfarfodydd diweddar gyda staff, mynegwyd peth pryder ynghylch sut y cynrychiolir amrywiaeth yr aelodau staff academaidd yn y Senedd. Argymhellwyd felly bod 10 o aelodau academaidd annibynnol yn cael eu hychwanegu at y Senedd ac y byddai holl staff academaidd yn gymwys i gael eu henwebu am y swyddi hyn. Pe bai mwy na 10 o staff yn cael eu henwebu, cynhelir pleidlais o blith y staff academaidd.
2. ***Penderfynodd*** y Cyngor gymeradwyo'r newid arfaethedig i Ordinhad XII, yn amodol ar ymgynghori pellach â'r Senedd.

**PWYLLGOR CYLLID AC ADNODDAU**

Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 29 Mehefin 2018 (ynghlwm fel Atodiad II i gopi swyddogol y cofnodion hyn).

**PWYLLGOR ARCHWILIO A RISG**

Cymeradwywyd yr adroddiad ar gyfarfod y Pwyllgor Archwilio a Risg a gynhaliwyd 18 Mehefin 2018 (ynghlwm fel Atodiad III i gopi swyddogol y Cofnodion).

**PWYLLGOR DWYIEITHRWYDD**

Cymeradwywyd adroddiad cyfarfod y Pwyllgor Dwyieithrwydd a gynhaliwyd 1 Mawrth 2018 (ynghlwm fel Atodiad IV i gopi swyddogol y Cofnodion).

**PWYLLGOR IECHYD A DIOGELWCH**

Cymeradwywyd adroddiad cyfarfod y Pwyllgor Iechyd a Diogelwch a gynhaliwyd 23 Mai 2018 (ynghlwm fel Atodiad V i gopi swyddogol y cofnodion).

**PWYLLGOR STRATEGAETH**

Cymeradwywyd adroddiad cyfarfod y Pwyllgor Strategaeth a gynhaliwyd 11 Mehefin 2018 (ynghlwm fel Atodiad VI i gopi swyddogol y cofnodion hyn).

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol yn cynnwys trafodaethau ar Gynllun Pensiwn USS a'r anghydfod, Cynllun Pensiwn BUPAS, y trafodaethau'n ymwneud â chyflogau, ad-drefnu o fewn y Brifysgol ac Athena Swan.

B. **Dyfarniad Cyflog Cenedlaethol**; mae UCU ac Unite wedi gwrthod y cynnig presennol ac mae Unsain yn ymgynghori â'u haelodau. Mae posibilrwydd cryf o weithredu diwydiannol yn yr hydref.

1. Gofynnir i'r cyngor ddyfarnu statws Emeritws i'r Athro Hilary Kennedy.

**Y SENEDD**

Cyflwynodd yr Is-ganghellor yr adroddiad ar gyfarfodydd y Senedd a gynhaliwyd ar 1 Mai a 5 Mehefin 2018. Croesawodd y Cyngor y newid yn arddull yr adroddiad.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â recriwtio myfyrwyr, grantiau a chontractau ymchwil a ddyfarnwyd, a dangosyddion perfformiad ariannol chwarterol.

**ADRODDIAD TECHNEGOL ADOLYGIAD GWELLA ANSAWDD DRAFFT Y QAA**

1. Fel rhan o'r Fframwaith Sicrhau Ansawdd newydd i Gymru, cyflawnodd y QAA adolygiad sicrhau ansawdd allanol o'r Brifysgol ac mae'r adroddiad drafft wedi'i gynnwys o fewn y papurau. Nododd yr adroddiad bod y Brifysgol wedi cyflawni'r gofynion sylfaenol, sy'n golygu bod gan y Brifysgol drefniadau cadarn ar gyfer sicrhau safonau academaidd, rheoli ansawdd academaidd a gwella ansawdd y profiad a gaiff myfyrwyr.

Roedd yr adroddiad yn canmol tair agwedd: casglu a defnyddio data perfformiad ac ennyn cyfranogiad myfyrwyr i gefnogi a gwella cymorth i fyfyrwyr a chynnydd academaidd; y bartneriaeth eang gyda myfyrwyr, a werthfawrogir yn ddiwylliannol, ac sy'n treiddio i bob agwedd ar fywyd y brifysgol; a'r dwyieithrwydd dwfn sydd wedi'i sefydlu ymhob elfen o fywyd prifysgol ac sy'n effeithio'n gadarnhaol ar brofiad myfyrwyr.

Roedd yr adroddiad hefyd yn nodi tair agwedd gadarnhaol: gweithredu'r Fframwaith Asesu; y camau sy'n cael eu cymryd i fynd i'r afael â'r diffygion yn y ddarpariaeth ym MDIS Tashkent; a datblygiad yr Ysgol Ddoethurol.

Ni dderbyniodd y Brifysgol unrhyw argymhellion a chydnabu'r Cyngor bod hwn yn ganlyniad ardderchog i'r Brifysgol. Nododd yr aseswyr hefyd bod ansawdd y dogfennau a gyflwynwyd yn gosod y safon ar gyfer adolygiadau yng Nghymru yn y dyfodol.

1. Nododd y Cyngor gynnwys yr adroddiad drafft cyn ei gyhoeddi. Cyhoeddir yr adroddiad ffurfiol ar 2 Awst a bydd y Cyngor yn ei ystyried yn ffurfiol yn ei gyfarfod ym mis Medi.

**PAPUR BRIFFIO AR DDATBLYGIADAU CYFREDOL MEWN ADDYSG UWCH**

Derbyniodd y Cyngor, er gwybodaeth, wybodaeth am ddatblygiadau cyfredol mewn Addysg Uwch, a nodwyd hynny.

**SELIO**

Cadarnhaodd y Cyngor selio’r dogfennau a restrwyd yn Agendum 14.

**FFARWELIO**

Diolchodd y Cyngor i'r Athro Paul Spencer, y mae ei dymor ar y Cyngor fel cynrychiolydd y Senedd yn dod i ben yn fuan, a Mrs Stephanie Barbaresi y bydd ei thymor ar y Cyngor fel cynrychiolydd y staff cefnogi yn dod i ben yn fuan. Cynhelir etholiad i ddewis cynrychiolydd newydd dros yr haf.